પોતાને કશું ન મળ્યું કે પોતે કોઈ સફળતાથી વંચિત રહી ગયા તો એને માટે બીજા લોકો કેટલા જવાબદાર છે એ શોધવાની મજા લેતા માણસોને તો આપણે સહુ મળ્યા જ છીએ. એક રસપ્રદ બાબત એ છે કે, આવા લોકો સખત જિનિયસ હોય છે. જો એ કશું કરવા ધારે તો ચપટી વગાડતામાં કરી શકે છે, પરંતુ એ નહીં કરવાનાં કારણો શોધવામાં એ લોકો પોતાની તમામ શક્તિ કામે લગાડે છે. જેની પાસે કોઈ એવો ‘અધધધ’ થઈ જવાય એવો દેખાવ નથી, સિક્સ પેક્સ કે સ્ત્રીઓ મોહી પડે એવું શરીર નથી અને ફિલ્મનું કોઈ બ્રેકગ્રાઉન્ડ નથી તેમ છતાં, છેલ્લા 3 દાયકા કરતાં વધુ સમયથી સિનેમા અને રંગભૂમિના ક્ષેત્રમાં જેમણે લોકહૃદયમાં પોતાનું સ્થાન ટકાવી રાખ્યું છે એવી વ્યક્તિને જો સફળતાનું કારણ પૂછીએ તો એ હંમેશાં કહે છે, ‘મહેનત અને ટેલેન્ટ!’ એ નસીબમાં ખાસ નથી માનતા, મંદિરોમાં, મસ્જિદોમાં માથા ટેકવવા, દોરાધાગા બાંધવામાં એમને રસ નથી. મજાની વાત એ છે કે, ખાસ જાહેરાતોમાં પણ એ દેખાતા નથી, કારણ કે પ્રોડક્ટની વિશ્વસનીયતા ચકાસ્યા વિના એ પ્રોડક્ટની જાહેરાત ન કરી શકાય એવું એ માને છે.